РЕШЕНИЕ (ЕС) 2015/512 НА КОМИСИЯТА
от 25 март 2015 година
за изменение на Решение 1999/352/ЕО, ЕОВС, Евратом за създаване на Европейска служба за борба с измамите
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз, и по-специално член 249 от него,
като има предвид, че:
(1)
На 2104-тото заседание на колегиума на своите членове, проведено на 5 ноември 2014 г., Комисията реши да реорганизира своите служби и да прехвърли от Европейската служба за борба с измамите към Генерална дирекция „Икономически и финансови въпроси“ задачите, свързани с подготвянето на законодателни и регулаторни инициативи на Комисията с цел защита на еврото срещу фалшифициране и подкрепа в тази област чрез обучение и техническа помощ.
(2)
Ето защо Решение 1999/352/ЕО, ЕОВС, Евратом на Комисията (1) следва да бъде изменено.
(3)
Тъй като горепосочената реорганизация на службите на Комисията е в сила от 1 януари 2015 г., съответните правни разпоредби следва да бъдат актуализирани без забавяне,
ПРИЕ НАСТОЯЩОТО РЕШЕНИЕ:
Член 1
Член 2 от Решение 1999/352/ЕО, ЕОВС, Евратом се изменя, както следва:
1)
в параграф 2 се заличава второто изречение;
2)
параграф 4 се заменя със следното:
„4. Службата отговаря за подготовката на законодателни и регулаторни инициативи от страна на Комисията с цел предотвратяване на измамите, съгласно предвиденото в параграф 1.“
Член 2
Настоящото решение влиза в сила на първия ден след деня на публикуването му в Официален вестник на Европейския съюз.
Съставено в Брюксел на 25 март 2015 година.